Jan Awgust Kapler
Jan Awgust Kapler (němsce Johann August Kappler; * 12. junija 1851 we Wownjowje, † 10. měrca 1937 w Hermanecach nad Sprjewju) bě serbski wučer a basnik w młodych lětach.
Narodźi so jako syn Wownjowskeho žiwnosćerja a wopytowaše wot 1868 do 1872 Krajnostawski wučerski seminar w Budyšinje. Po wotzamknjenju wučerješe najprjedy w Rachlowje pod Čornobohom a w Budyskej syrotowni a přewza w lěće 1884 městno kantora a wučerja při Michałskej cyrkwi. 1915 poda so na wuměnk a přesydli so do Hermanec.
Jako młody seminarist a wučer poda do Łužičana mjez 1870 a 1876 wótčinske, přirodniske a lubosćinske basnje. Pozdźišo pěsnješe tež kěrluše a wobohaćeše jako hudźbnik serbsku hymnologiju. Do serbšćiny přełoži orientalistiske Pěsnje Mirzy Schaffyja z pjera Friedricha Bodenstedta (Łužičan 1873), zapisowaše ludowe bajki a wuda w lěće 1896 znowa Bartkowu Čitanku za serbsko-němske šule. Wot 1895 podawaše serbšćinu na Budyskim gymnaziju.
Kapler bě wot 1876 čłon Maćicy Serbskeje a hač do lěta 1918 přez 40 lět jeje knihownik. 1920 spožči so jemu čestne čłonstwo.
Jeho syn Pawoł Božidar Kapler (1887–1942) skutkowaše pozdźišo jako serbski farar w Michałskej wosadźe.
ŽórłoWobdźěłać
- Jurij Młynk: Kapler, Jan Awgust. W: Jan Šołta, Pětr Kunze, Franc Šěn (wud.): Nowy biografiski słownik k stawiznam a kulturje Serbow. Ludowe nakładnistwo Domowina, Budyšin 1984, str. 244
tuk_Latn szl_Latn szl_Latn szl_Latn ces_Latn ces_Latn szl_Latn szl_Latn